- Jeg tror, det kommer helt af sig selv. Nordjyderne er gode til at adoptere de forskellige tiltag og efter en indkøringsperiode er jeg sikker på, at det bliver helt normalt at bære mundbind i busserne. Sådan siger Mette Henriksen, der er chef for salg og kunder ved Nordjyllands Trafikselskab. For fra i dag er det et decideret krav fra myndighederne, at man bærer mundbind i offentlig transport. For at imødekomme det krav og huske kunderne på det, er der i dag flere medarbejdere til stede ved Nordjyllands Trafikselskabs terminaler. - Vi går først og fremmest i dialog med kunderne, og vi har mundbind med, hvis nogen skulle have glemt det. De første dage beder vi ikke folk om at forlade bussen, fortæller Mette Henriksen. Men hvornår vil i så begynde at håndhæve kravet? - Der er nogle undtagelser. Børn under 12 år og eksempelvis personer, der af helbredsmæssige årsager ikke kan bære mundbind, behøver det ikke. Derfor vil vi altid lade tvivlen komme kunden til gode. Men hvis der opstår tilfælde, hvor folk simpelthen bare ikke gider bruge mundbind, vil de blive bedt om at forlade bussen. I yderste konsekvens kan vi blive nødt til at tilkalde politiet, for at få dem til at forlade bussen, forklarer hun.

Opsummering:
Skal man med offentlig transport, og er der ikke mulighed for at holde afstand, så er det fra i dag et krav, at man bærer mundbind.